Afleggings, stakings by myne – praag.co.za
'n Massavergadering is gister gehou deur 'n taakspan by Khuseleka 2 en die Khomanani 1 en 2 skagte. Amplats beplan om sowat 7-duisend werkers teen Maandag af te dank, maar myners sê hulle gaan dit betwis.
Dit is vandag die laaste dag wat werkers om skeidingspakkette kan aansoek doen. 'n Lid van die taakspan, Gadaffi Mdoda sê hulle gaan 'n dispuut indien by die Kommissie vir Bemiddeling, Versoening en Arbitrasie en ook die howe nader.
Hy sê die werkers is militant en bereid om die afleggings te beveg.
Intussen gaan die National Union of Mineworkers sy lede raadpleeg nadat hy vroeër die Kamer van Mynwese se finale salarisverhogingsaanbod van die hand gewys het.
Goudmynmaatskappye se laaste aanbod is om basiese salarisse met tussen 6 en 6,5% te verhoog. Die NUM se woordvoerder, Leshiba Seshoka het die aanbod as lagwekkend bestempel.
Die NUM en Amcu eis verhogings van tussen 60- en 150-persent.
Die vakbond, Solidariteit het vir meer tyd gevra om die aanbod met sy lede te bespreek. Die hoofonderhandelaar vir die goudprodusente, Elize Strydom sê die aanbod kom neer op 'n gewaarborgde salaris van R9 170 per maand op intreevlak. – RSG
Skrywer Karin RoodtGepubliseer op 28 Augustus 2013 Kategorieë Nuus, SakeSleutelwoord Amcu, Amplats, goudprodusente, Kamer van Mynwese, Kommissie vir Bemiddeling, loongeskil, Noordwes, NUM, Rustenburg, Solidariteit, Versoening en Arbitrasie